P r e d k l a d a c i a   s p r á v a

Správu o stave bezpečnosti a ochrany zdravia pri práci, vývoji pracovnej úrazovosti, chorôb z povolania a iných poškodení zdravia z práce v Slovenskej republike v roku 2002 predkladá Ministerstvo práce, sociálnych vecí a rodiny Slovenskej republiky na základe bodu B.2. uznesenia vlády Slovenskej republiky č. 531 z 13. júna 2001. 
V súlade s úlohou B.1 uznesenia vlády Slovenskej republiky č. 638 z 12. júna 2002 správa obsahuje aj prehodnotenie vykonávania štátneho dozoru v oblasti bezpečnosti a ochrany zdravia pri práci ustanoveného osobitným predpisom, ktoré vykonali ministri obrany,  vnútra, financií, dopravy, pôšt a telekomunikácií a spravodlivosti v spolupráci s ministrom práce, sociálnych vecí a rodiny.
Správa poskytujúca komplexný pohľad na stav problematiky v roku 2002 zhŕňa  informácie o stave bezpečnosti a ochrany zdravia pri práci, vývoji pracovnej úrazovosti, chorôb z povolania a iných poškodení zdravia z práce v Slovenskej republike, ktoré v rámci dozornej činnosti získali príslušné štátne orgány dozoru v roku 2002, a to ministerstva hospodárstva, zdravotníctva, vnútra, obrany a práce, sociálnych vecí a rodiny. Na rozdiel od úlohy B. 2 uznesenia vlády Slovenskej republiky č. 531 z 13. júna 2001 správa neobsahuje poznatky z výkonu dozorných orgánov ministerstva spravodlivosti, financií a dopravy, pôšt a telekomunikácií, keďže do roku 2002 nemali zriadené dozorné orgány.
Správa nemá finančný dopad na štátny rozpočet, ani na rozpočet obcí, štátnych fondov, Sociálnej poisťovne, zdravotných poisťovní, Národného úradu práce, Fondu národného majetku SR a Slovenského pozemkového fondu. Nemá ekonomický dopad na podnikateľskú sféru a iné právnické osoby, ani environmentálny vplyv a vplyv na zamest-nanosť. 
Zlepšenie stavu v oblasti bezpečnosti a ochrany zdravia pri práci má kladný vplyv na sociálnu situáciu a na zníženie nárokov na verejné zdroje, ktoré sú potrebné na reparáciu negatívnych následkov spojených s pracovnými úrazmi, chorobami z povolania a inými poškodeniami zdravia z práce a rovnako aj pozitívny vplyv na podnikovú ekonomiku.
Správa bola zaslaná na pripomienkové konanie podpredsedom vlády, ministerstvám a vybraným ostatným ústredným orgánom štátnej správy, Konfederácii odborových zväzov Slovenskej republiky, Asociácii zamestnávateľských zväzov a združení Slovenskej republiky, spolu 24 pripomienkujúcim miestam. Do správy boli zapracované pripomienky, ktoré neodporovali účelu správy. Materiál sa predkladá bez rozporov. Výsledky pripomienkového konania sú uvedené vo vyhodnotení pripomienkového konania.